Document ID: /fineweb-2-swissfilter-quality_10-filterrobots/filtered/01443.jsonl.gz/11

Winterthurin Suomi-koulun uusi lukuvuosi on alkanut!
Koulumme opettajina ja oppilaina hääräävät monet samat tutut, mutta mukaan mahtuu myös uusia kasvoja.
Toivotetaan kaikki vanhat ja uudet opettajat ja oppilaat tervetulleiksi ja hyvää alkanutta lukuvuotta!
Vielä ennen tutustumista kouluvuoden ensimmäiseen päivään, palataan ajassa hieman taaksepäin ja muistellaan Suomi-koulumme viime lukuvuoden loppua. Kevät vaihtui kesään vauhdilla. Viime lukuvuonna Suomi-koulumme täytti 30-vuotta (”aika vanha” – totesi yksi oppilaista) ja heikentyneestä koronatilanteesta johtuen emme valitettavasti voineet jouluna juhlia koulumme 30-vuotis taipaletta. Onneksi juuri ennen kesäloman alkua meillä oli mahdollista järjestää vihdoin ja viimein koulumme perinteinen kesäjuhla. Jos Suomi-koulumme kesäjuhlaa pitäisi kuvailla kolmella tapaa niin ne olisivat nämä: yhdessäolo, lasten hersyvä nauru sekä Riikan yllätys. Juhlissa oppilaat saivat vanhempien kanssa yhdessä tehtäväksi kiertää opettajien tekemiä eri rasteja metsän keskellä. Ai kun oppilailla oli hauskaa kiertää rasteja ja kerätä kirjaimia, josta lopulta syntyi sana. Pari oppilasta ehti kiertää radan pariin kertaankin varmistuakseen sanan oikeasta kirjoitusasusta.
Riikka opettajamme opetti viimeistä kertaa Suomi-koulullamme tänä keväänä. Riikka onkin tehnyt upean uran Suomi-koulumme opettajana jo 20-vuoden ajan. Kiitos Riikka sinulle, että toimit Suomi-koulumme opettajana, olet mahtava ope!
Muistoiksi juhlista jäi hyvä mieli, vatsa täynnä maukasta kakkua ja paljon naurun hetkiä opettajien, oppilaiden ja vanhempien kanssa. Siitä oli Suomi-koulun kesäjuhla tehty ja oli hyvä siirtyä nauttimaan kuka mihinkin kesälomaa. Mutta nytten kun kesäloma on lusittu, on aika palata taas arkeen ja kyllä se syksy sieltä hieman kolkutteleekin jo ovea, vaikka lämpötilojen puolelta ollaan vielä suhteellisen hellelukemissa. Mutta kyllä se syksy sieltä pian alkaa ja näin ollen myös Suomi-koulun arki.
Winterthurin Suomi-koulu toivottaa kaikille vielä kerran hyvää alkanutta lukuvuotta!